Seun in pajamas by skool ná hy nag uit sy bed verdwyn | Netwerk24
Deur Warda Meyer 29 Augustus 2019 15:31
'n Elfjarige seun van Bishop Lavis op die Kaapse Vlakte is Donderdagoggend veilig in sy pajamas by sy skool aangetref nadat hy in die nagtelike ure spoorloos uit sy bed verdwyn het.
Sy ouers het hom Woensdagaand laas gesien toe hy in sy bed gaan klim het, en vroeg Donderdagoggend agtergekom dat hy weg is. Hulle het sy verdwyning by die polisie gaan aanmeld en gevra dat mense uitkyk vir die seun wat in sy blou pajamas en swart sokkies geklee is.
Hy is egter later die oggend ongedeerd in sy pajamas by sy skool in Parow-Oos gevind.
"Daar was glo (die vorige dag) 'n onderonsie by die skool en hy was bang dat ons daarvan te hore sou kom. Hy het net begin loop. Met die genade van die Almagtige het hy by sy skool beland.
"Hy het baie ver geloop, en dit in sy pajamas. Dis net 'n wonderwerk dat hy niks oorgekom het nie," sê sy pa.